REGOLAMENT TAL-KUMMISSJONI (KE) Nru 951/2006
tat-30 ta’ Ġunju 2006
li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 318/2006 dwar il-kummerċ ma’ pajjiżi terzi fis-settur taz-zokkor
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 318/2006 ta’ l-20 ta’ Frar 2006 dwar l-organizzazzjoni komuni tas-swieq fis-settur taz-zokkor (1), u b’mod partikulari l-Artikoli 23(4) u 40(1) tiegħu,
Billi:
(1)
Ir-Regolament (KE) Nru 318/2006 jistabbilixxi dispożizzjonijiet applikabbli għal liċenzji ta’ importazzjoni u esportazzjoni, l-għoti ta’ rifużjonijiet ta’ l-esportazzjoni u l-ġestjoni ta’ l-importazzjoni fis-settur taz-zokkor. Bil-għan li tittejjeb it-trasparenza tar-regoli applikabbli għall-kummerċ ma’ pajjiżi terzi fis-settur taz-zokkor, ir-regoli dettaljati għall-applikazzjoni ta’ dawk id-dispożizzjonijiet għandhom jinġiebu flimkien f’regolament wieħed.
(2)
L-Artikolu 32 tar-Regolament (KE) Nru 318/2006 jipprovdi għall-possibbiltà li jingħataw rifużjonijiet fuq l-esportazzjoni għal pajjiżi terzi biex jagħmlu tajjeb għad-differenza bejn il-prezzijiet fis-suq dinji u l-prezzijiet fil-Komunità.
(3)
Biex ikun żgurat trattament ugwali dwar kif ikun stabbilit l-ammont tar-rifużjoni ta’ l-esportazzjoni, għandu jkun stabbilit metodu standard li jiddetermina l-kontenut ta’ sukrożju ta’ ċerti prodotti. Jeħtieġ ukoll li jkunu stabbiliti kriterji speċifiċi li jkopru każijiet fejn il-metodu standard ma jħallix li jkun determinat il-kontenut ta’ sukrożju. Fil-każ ta’ ġuleppijiet b’livell ta’ purezza relattivament baxx, il-kontenut ta’ sukrożju għandu jkun stabbilit f’rata fissa abbażi tal-kontenut ta’ zokkor li jista’ jkun estratt.
(4)
Zokkor tal-konfettura, li jkun manifatturat minn zokkor abjad jew minn zokkor mhux maħdum raffinat, bosta drabi jkollu grad ta’ polarizzazzjoni ta’ anqas minn 99,5 %. Minħabba l-livell għoli ta’ purezza tal-materja prima użata, ir-rifużjoni fuq zokkor tal-konfettura għandha tkun qrib kemm jista’ jkun tar-rifużjoni fuq zokkor abjad. Għalhekk għandha tkun stabbilita definizzjoni preċiża taz-zokkor tal-konfettura.
(5)
Fil-każ li jkun deċiż li tingħata rifużjoni ta’ l-esportazzjoni fuq l-iżoglukożju, għandhom ikunu stabbiliti limiti għall-kontenut ta’ zokkor fil-meraq tal-frott u polisakkarida biex ikun żgurat li r-rifużjoni fil-fatt tingħata biss fuq il-prodott veru.
(6)
L-Artikolu 23(1) tar-Regolament (KE) Nru 318/2006 jistabbilixxi li l-importazzjoni tal-Komunità u l-esportazzjoni tagħha, ta’ kull prodott li jidher fil-lista fl-Artikolu 1(1) ta’ dak ir-Regolament, ħlief dawk fil-punt (h) ta’ dak l-Artikolu, għandhom ikunu suġġetti għall-preżentazzjoni ta’ liċenzja ta’ importazzjoni jew esportazzjoni. Għandhom ikunu stabbiliti regoli dettaljati biex ikunu determinati, b’mod partikulari, l-informazzjoni li għandha tintwera f’applikazzjonijiet għal liċenzja u f’liċenzji, il-kondizzjonijiet applikabbli għal ħruġ ta’ liċenzji, inklużi l-garanziji li għandhom ikunu depożitati, kif ukoll il-kondizzjonijiet ta’ validità tal-liċenzja maħruġa.
(7)
B’konformità ma’ l-Artikolu 34 tar-Regolament (KE) Nru 318/2006, l-osservanza ta’ l-impenji għall-volum ta’ esportazzjoni li tirriżulta mill-ftehimiet milħuqin skond l-Artikolu 300 tat-Trattat għandha tkun żgurata abbażi tas-sistema ta’ liċenzji ta’ esportazzjoni. Għal dan l-iskop, il-liċenzji li tkun saret applikazzjoni għalihom għandhom jinħarġu wara perjodu ta’ riflessjoni li matulu l-Kummissjoni tkun tista’ tevalwa l-kwantitajiet li għalihom tkun saret applikazzjoni u tieħu miżuri f’każijiet fejn l-aċċettazzjoni ta’ l-applikazzjonijiet relattivi tirriżulta jew ikun hemm riskju li tirriżulta f’qabża fil-volum u/jew fl-approprjazzjonijiet stabbiliti f’dawk il-ftehimiet għas-sena ta’ kummerċjalizzazzjoni relattiva. Għal dan il-fini, Stati Membri għandu jkun jeħtiġilhom jinnotifikaw mingħajr dewmien l-applikazzjonijiet kollha għal liċenzji li jkollhom x’jaqsmu ma’ rifużjonijiet perjodiċi. Applikanti għal rifużjonijiet ta’ esportazzjoni għandhom jitħallew jirtiraw l-applikazzjoni tagħhom b’ċerti kondizzjonijiet jekk ikun ġiet stabbilita perċentwali ta’ aċċettazzjoni.
(8)
Il-monitoraġġ preċiż u regolari tal-kummerċ ma’ pajjiżi terzi huwa l-uniku mezz biex ikun hemm monitoraġġ mill-qrib ta’ l-iżviluppi meta jitqiesu l-limiti li jinħolqu minħabba l-impenji tal-Komunità konformi mal-ftehimiet milħuqin skond l-Artikolu 300 tat-Trattat u biex jittieħdu, skond il-każ, il-miżuri rikjesti, b’mod partikulari għall-applikazzjoni ta’ l-Artikolu 19 (1) tar-Regolament (KE) Nru 318/2006. Għalhekk il-Kummissjoni għandha tirċievi fuq bażi regolari l-informazzjoni rilevanti mhux biss dwar l-importazzjoni u l-esportazzjoni ta’ prodotti li għalihom ikunu ġew iffissati rifużjonijiet, skond l-Artikoli 32 u 33 tar-Regolament (KE) Nru 318/2006, imma wkoll dwar l-importazzjoni u l-esportazzjoni ta’ prodotti esportati mingħajr rifużjoni, b’liċenzja jew mingħajrha f’ċirkolazzjoni libera fis-suq Komunitarju, kif ukoll dawk koperti minn arranġamenti ta’ pproċessar għal ġewwa.
(9)
Biex tkun żgurata l-istabbiltà tas-swieq taz-zokkor Komunitarji u biex il-prezzijiet ma jitħallewx jinżlu taħt il-prezzijiet ta’ referenza għaz-zokkor hu meqjus li jeħtieġ li jkun hemm provvidement għall-applikazzjoni ta’ dazji ta’ importazzjoni addizzjonali.
(10)
L-Artikolu 27(2) tar-Regolament (KE) Nru 318/2006 jistabbilixxi li importazzjonijiet magħmulin għal prezz taħt il-prezz indikattiv komunikat lill-Organizzazzjoni tal-Kummerċ Dinji jistgħu jkunu suġġetti għal dazju ta’ importazzjoni addizzjonali.
(11)
Għall-applikazzjoni tad-dazju ta’ importazzjoni addizzjonali, għandu jitqies il-prezz ta’ importazzjoni cif tal-konsenja relattiva. Il-prezz ta’ importazzjoni cif għandu jitqabbel mal-prezzijiet rappreżentattivi għall-prodott ikkonċernat fis-suq dinji jew fis-suq ta’ importazzjoni Komunitarju għal dak il-prodott. Għal dak l-għan jeħtieġ li jkunu stabbiliti l-kriterji li jiddeterminaw il-prezzijiet rappreżentattivi ta’ importazzjoini cif għall-prodotti li għalihom jista’ jkun applikat dazju ta’ importazzjoni addizzjonali. Biex ikunu determinati l-prezzijiet rappreżentattivi ta’ importazzjoni cif il-Kummissjoni għandha tqis l-informazzjoni li hija tista’ tikseb direttament jew permezz tal-komunikazzjoni ta’ informazzjoni rilevanti mingħand l-Istati Membri.
(12)
Ir-Regolament tal-Kunsill (KE) Nru 2286/2002 ta’ l-10 ta’ Diċembru 2002 dwar l-arranġamenti applikabbli għal prodotti u materjal agrikolu li jirriżultaw mill-ipproċessar ta’ prodotti li joriġinaw fl-Istati Afrikani, tal-Karibew u tal-Paċifiku (Stati ACP) u li jħassar ir-Regolament (KE) Nru 1706/98 (2), jiftaħ kwota ta’ tariffa annwali ta’ 600 000 tunnellata metrika ta’ melassa li toriġina fl-ACP, fejn dazji tad-dwana ta’ importazzjoni jitnaqqsu b’100 %. F’dik il-perspettiva, u meta jitqies li l-importazzjoni ta’ melassa f’dan il-limitu kwantitattiv aktarx ma twassalx għal disturbi fis-suq Komunitarju, ma jitqisx li jkun xieraq li jkunu imposti dazji addizzjonali fuq importazzjoni bħal din, peress li dan ikun kuntrarju għall-iskop veru li titħaffef l-importazzjoni ta’ prodotti agrikoli mill-Istati Afrikani, tal-Karibew u tal-Paċifiku (Stati ACP) għall-Komunità. Id-dazju ta’ importazzjoni totali applikabbli għal melassa tal-kannamieli li toriġina f’dawk l-istati għandu, għalhekk, jinżel għal żero.
(13)
Ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jagħmel dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi tad-Dwana (3) tal-Komunità, ikkodifika r-regoli ta’ ġestjoni għall-kwoti ta’ tariffi maħsuba biex jintużaw wara d-dati f’ordni kronoloġiku ta’ l-aċċettazzjoni ta’ dikjarazzjonijiet tad-dwana.
(14)
Ir-regoli dettaljati stabbiliti f’dan ir-Regolament jissostitwixxu lil dawk tar-Regolamenti tal-Kummissjoni (KEE) Nru 784/68 tas-26 ta’ Ġunju 1968 li jistabbilixxi regoli dettaljati għall-kalkolu ta’ prezzijiet cif għal zokkor abjad u zokkor mhux maħdum (4), (KEE) Nru 785/68 tas-26 ta’ Ġunju 1968 li jiddetermina l-kwalità standard u li jistabbilixxi regoli dettaljati għall-kalkolu tal-prezz cif għall-melassa (5), (KE) Nru 1422/95 (6), (KE) Nru 1423/95 tat-23 ta’ Ġunju 1995 li jistabbilixxi regoli dettaljati ta’ implimentazzjoni għall-importazzjoni ta’ prodotti fis-settur taz-zokkor barra minn melassa (7), (KE) Nru 1464/95 tas-27 ta’ Ġunju 1995 dwar regoli dettaljati speċjali għall-applikazzjoni tas-sistema ta’ liċenzji ta’ importazzjoni u esportazzjoni fis-settur taz-zokkor (8) u (KE) Nru 2135/95 tas-7 ta’ Settembru 1995 li jistabbilixxi regoli dettaljati ta’ applikazzjoni għall-għoti ta’ rifużjonijiet ta’ esportazzjoni fis-settur taz-zokkor (9). Dawk ir-regolamenti għandhom, għalhekk, ikunu rrevokati fl-interess tat-trasparenza u ċ-ċarezza legali.
(15)
Il-miżuri pprovduti f’dan ir-Regolament huma konformi ma’ l-opinjoni tal-Kumitat ta’ Ġestjoni taz-Zokkor,
ADOTTAT DAN IR-REGOLAMENT:
KAPITOLU I
AMBITU U DEFINIZZJONIJIET
Artikolu 1
Ambitu
Dan ir-Regolament jistabbilixxi, b’konformità mat-Titolu III tar-Regolament (KE) Nru 318/2006, ir-regoli dettaljati speċjali għall-applikazzjoni tas-sistema ta’ liċenzji ta’ importazzjoni u esportazzjoni, għall-għoti ta’ rifużjonijiet ta’ esportazzjoni u għall-ġestjoni ta’ importazzjonijiet, inkluża applikazzjoni ta’ dazji ta’ importazzjoni addizzjonali fis-settur taz-zokkor.
Artikolu 2
Definizzjonijiet
Għall-finijiet ta’ dan ir-Regolament:
(1)
“rifużjoni perjodika” tfisser ir-rifużjoni ta’ esportazzjoni ffissata f’intervalli regolari kif imsemmi fl-Artikolu 33(2)(a) tar-Regolament (KE) Nru 318/2006;
(2)
“zokkor tal-konfettura” tfisser zokkor li:
(a)
ikollu kristalli kbar ta’ mill-anqas 5 mm tul, miksubin bit-tiksiħ u l-kristallizzazzjoni bil-mod ta’ soluzzjoni konċentrata biżżejjed ta’ zokkor, u
(b)
ikollu 96 % jew aktar ta’ sukrożju skond il-piż fl-istat niexef, determinat skond il-metodu polarimetriku.
KAPITOLU II
RIFUŻJONIJIET TA’ ESPORTAZZJONI
Artikolu 3
Determinazzjoni tal-kontenut ta’ sukrożju ta’ diversi ġuleppijiet taz-zokkor eliġibbli għal rifużjoni ta’ l-esportazzjoni
1. Ir-rifużjoni ta’ l-esportazzjoni għal kull 100 kilogramma ta’ prodotti fil-lista ta’ l-Artikolu 1(1)(ċ) tar-Regolament (KE) Nru 318/2006 għandha tkun daqs ammont bażiku mmultiplikat bl-ammont ta’ sukrożju tal-prodott in kwistjoni kif determinat, flimkien, skond il-każ, mal-kontenut ta’ zokkriet oħra kkalkulati f’ekwivalenti ta’ sukrożju.
2. Bħal ħsara għall-paragrafi 3 u 4, il-kontenut tas-sukrożju, flimkien, skond il-każ, mal-kontenut ta’ zokkriet oħra espressi bħala sukrożju, għandhom ikunu l-kontenut totali ta’ zokkor li jirriżulta mill-applikazzjoni tal-metodu Lane u Eynon (il-metodu ta’ tnaqqis ta’ ram) għas-soluzzjoni inversa skond Clerger-Herzfeld. Il-kontenut totali ta’ zokkor stabbilit skond dak il-metodu għandu jinqaleb għal sukrożju billi jkun immultiplikat b’koeffiċjent ta’ 0,95.
3. Fil-każijiet ta’ ġuleppijiet ta’ purezza ta’ mhux anqas minn 85 % iżda anqas minn 94,5 %, il-kontenut ta’ sukrożju, flimkien, skond il-każ, mal-kontenut ta’ zokkriet oħra espressi bħala sukrożju, għandu jkun iffissat f’rata fissa ta’ 73 % skond il-piż fl-istat xott. Il-purezza f’perċentwali ta’ ġuleppijiet għandha tkun ikkalkulata billi l-kontenut kollu taz-zokkor ikun diviż bil-kontenut tal-materja niexfa u r-riżultat ikun immultiplikat b’100. It-total kollu taz-zokkor għandu jkun stabbilit skond il-metodu msemmi fil-paragrafu 2 u l-kontenut tal-materja niexfa skond il-metodu ajrumetriku.
4. Fil-każ ta’ karamella miksuba esklussivament minn zokkor mhux denaturat kopert min-NM kodiċi 1701, il-kontenut ta’ sukrożju, flimkien, skond il-każ, mal-kontenut ta’ zokkriet oħra espressi bħala sukrożju, għandu jkun determinat abbażi tal-kontenut tal-materja niexfa. Il-kontenut tal-materja niexfa għandu jkun determinat abbażi tad-densità tas-soluzzjoni dilwata fi proporzjon imwieżen ta’ wieħed għal wieħed. Ir-riżultat tad-determinazzjoni tal-kontenut tal-materja niexfa għandu jkun espress bħala sukrożju billi jkun immultiplikat b’koeffiċjent ta’ wieħed.
Iżda jekk ikun hemm talba biex titqies il-karamella kif imsemmi fl-ewwel subparagrafu, l-ammont ta’ sukrożju attwalment użat, flimkien, skond il-każ, mal-kontenut ta’ zokkriet oħra espress bħala sukrożju, jista’ jkun determinat fejn il-konfettura tkun ġiet manifatturata skond proċedura ta’ ħażna fid-dwana jew f’żona ħielsa li tagħti l-istess garanziji.
5. L-ammont bażiku msemmi fil-paragrafu 1 m’għandux japplika għal ġuleppijiet b’purezza anqas minn 85 %.
Artikolu 4
Rifużjoni ta’ l-esportazzjoni għall-isoglukożju
Rifużjonijiet ta’ l-esportazzjoni jistgħu jingħataw biss għall-prodotti elenkati fl-Artikolu 1(1)(d) u (g) tar-Regolament (KE) Nru 318/2006 fejn il-prodotti:
(a)
jinkisbu bl-isomerizzazzjoni tal-glukożju;
(b)
ikollhom kontenut ta’ fruttożju skond il-piż fl-istat xott ta’ mhux anqas minn 41 %;
(ċ)
ikollhom kontenut totali skond il-piż fl-istat xott ta’ polisakkaridi u olisakkaridi, inklużi di- u trisakkaridi, ta’ mhux aktar minn 8,5 %.
Il-konenut tal-materja niexfa ta’ isoglukożju għandu jkun determinat abbażi tad-densità tas-soluzzjoni dilwita fi proporzjon skond il-piż ta’ wieħed għal wieħed, fil-każ ta’ prodotti ta’ konsistenza għolja ħafna, permezz ta’ l-inxif.
KAPITOLU III
LIĊENZJI TA’ ESPORTAZZJONI
Artikolu 5
Rekwiżit ta’ liċenzja
1. L-esportazzjoni kollha ta’ prodotti elenkati fl-Artikolu 1(1) tar-Regolament (KE) Nru 318/2006 ħlief dawk fil-punt (h) ta’ dak l-Artikolu jeħtiġilhom il-ħruġ ta’ liċenzja ta’ esportazzjoni.
2. Għall-finijiet ta’ l-applikazzjoni ta’ l-Artikolu 4 (2) tar-Regolament tal-Kummissjoni (KE) Nru 800/1999 (10), qed ikunu kostitwiti l-gruppi ta’ prodotti li ġejjin:
(a)
prodotti tal-grupp I: il-prodotti msemmija fil-punt (b) ta’ l-Artikolu 1(1) tar-Regolament (KE) Nru 318/2006;
(b)
prodotti tal-grupp II: il-prodotti msemmija fil-punt (ċ) ta’ l-Artikolu 1(1) tar-Regolament (KE) Nru 318/2006;
(ċ)
prodotti tal-grupp III: il-prodotti msemmija fil-punti (d) u (g) ta’ l-Artikolu 1(1) tar-Regolament (KE) Nru 318/2006.
Artikolu 6
Liċenzja ta’ esportazzjoni b’rifużjoni
1. Fejn ir-rifużjoni tkun fissa skond stedina għal offerta li ssir fil-Komunità, l-applikazzjoni għal liċenzja ta’ esportazzjoni għandha tkun depożitata ma’ l-awtorità kompetenti ta’ l-Istat Membru li fih id-dikjarazzjoni ta’ għotja skond l-offerta tkun inħarġet.
2. Is-sezzjoni 20 ta’ l-applikazzjoni għall-liċenzja u tal-liċenzja għandha jkollha l-indikazzjoni li ġejja:
“Ir-Regolament (KE) Nru 951/2006 (ĠU L 178, 1.7.2006, p. 24), terminu ta’ żmien li fih għandhom jintbagħtu l-offerti: …”
3. Il-liċenzja ta’ esportazzjoni għandha tinħareġ għall-kwantità murija fid-dikjarazzjoni rilevanti ta’ għotja ta’ offerta. Is-sezzjoni 22 tal-liċenzja għandha turi r-rata tar-rifużjoni ta’ esportazzjoni, kif indikata f’dik id-dikjarazzjoni, espressa f’EUR. Għandu jkollha l-indikazzjoni li ġejja:
“Rata ta’ rifużjoni applikabbli: …”.
4. l-Artikolu 49 tar-Regolament tal-Kummissjoni (KE) Nru 1291/2000 (11) m’għandux japplika.
Artikolu 7
Liċenzja ta’ esportazzjoni taz-zokkor, isoglukożju jew ġulepp ta’ l-inulina mingħajr rifużjoni
Fejn zokkor, isoglukożju jew ġulepp ta’ l-inulina f’ċirkolazzjoni ħielsa fis-suq Komunitarju li ma jkunux meqjusa bħala “barra mill-kwota” jkollhom ikunu esportati mingħajr rifużjoni, is-sezzjoni 22 ta’ l-applikazzjoni tal-liċenzja u tal-liċenzja għandu jkollha l-indikazzjoni li ġejja, skond il-prodott in kwistjoni skond il-każ:
“(Zokkor) jew (Isoglukożju) jew (Ġulepp ta’ l-inulina) mhux meqjusin bħala ‘barra mill-kwota’ għall-esportazzjoni mingħajr rifużjoni.”
Artikolu 8
Validità ta’ liċenzji ta’ esportazzjoni
1. Liċenzji ta’ esportazzjoni għall-prodotti elenkati fl-Artikolu 1(1)(b) u (ċ) tar-Regolament (KE) Nru 318/2006 dwar kwantitajiet ta’ aktar minn 10 tunnellati metriċi għandhom ikunu validi mill-jum attwali tal-ħruġ tagħhom sa tmiem it-tielet xahar wara dak il-ħruġ.
2. Liċenzji ta’ esportazzjoni għal kwantitajiet tal-prodotti elenkati fl-Artikolu 1(1)(b) u (ċ) tar-Regolament (KE) Nru 318/2006 ta’ mhux aktar minn 10 tunnellati metriċi għandhom ikunu validi mill-jum tal-ħruġ tagħhom skond it-tifsira ta’ l-Artikolu 23(1) tar-Regolament (KE) Nru 1291/2000 sa tmiem it-tielet xahar wara dak il-ħruġ.
Fil-każ imsemmi fl-ewwel subparagrafu il-parti ikkonċernata tista’ ma tużax aktar minn liċenzja waħda bħal dik għall-istess prodott esport.
3. Liċenzji ta’ esportazzjoni għall-prodotti elenkati fl-Artikolu 1(1)(a), (d), (e), (f) u (g) tar-Regolament (KE) Nru 318/2006 għandhom ikunu validi mill-jum tal-ħruġ tagħhom skond it-tifsira ta’ l-Artikolu 23(1) tar-Regolament (KE) Nru 1291/2000 sa tmiem it-tielet xahar wara dak il-ħruġ.
Artikolu 9
Sospensjoni tal-ħruġ ta’ liċenzji ta’ esportazzjoni
1. Fejn ikun hemm riskju li l-ħruġ ta’ liċenzji ta’ esportazzjoni jaqbżu l-ammonti tal-baġit li jkunu jistgħu jinkisbu, jew il-kwantitajiet massimi u/jew l-impenji ta’ nfiq stabbiliti fil-Ftehim dwar l-Agrikoltura ta’ l-Organizzazzjoni Dinjija tal-Kummerċ (WTO) (12) għall-perjodu relattiv, il-Kummissjoni tista’:
(a)
tiffissa perċentwali ta’ aċċettazzzjoni għall-kwantitajiet li għalihom tkun saret applikazzjoni iżda li għalihom ma jkunux għadhom inħarġu liċenzji;
(b)
ma’ tilqax applikazzjonijiet li għalihom ma jkunux għadhom inħarġu liċenzji ta’ esportazzjoni;
(ċ)
tissospendi d-depożitu ta’ applikazzjonijiet għal liċenzji għal ħamest ijiem tax-xogħol; tista’ tiffissa s-sospensjoni għal perjodu itwal skond il-proċedura msemmija fl-Artikolu 39(2) tar-Regolament (KE) Nru 318/2006.
2. Il-miżuri msemmija fil-paragrafu 1 jistgħu jkunu adottati wkoll meta applikazzjonijiet għal liċenzji ta’ esportazzjoni jkunu dwar kwantitajiet li jaqbżu jew li jkun hemm ir-riskju li jaqbżu x-xejra normali tal-kummerċ għal destinazzjoni waħda jew għal grupp ta’ destinazzjonijiet u jekk il-ħruġ tal-liċenzji mitluba jġib miegħu riskju ta’ spekulazzjzoni, tgħawwiġ tal-kompetezzjoni bejn operaturi, jew disturbi fil-kummerċ ikkonċernat jew fis-suq Komunitarju.
3. Jekk il-kwantitajiet li għalihom ikun hemm applikazzjoni jitnaqqsu jew ma jintlaqgħux, il-garanzija għal-liċenzja għandha tinħeles mil-ewwel fir-rigward tal-kwantitajiet li ma jkunux ingħataw.
4. Applikanti jistgħu jirtiraw l-applikazzjoni tagħhom għal liċenzja fi żmien għaxart (10) ijiem tax-xogħol mill-publikazzjoni fil-Ġurnal Uffiċjali ta’ l-Unjoni Ewropea għal perċentwali ta’ aċċettazzjoni kif indikat fil-punt (a) tal-paragrafu 1 jekk din tkun anqas minn 80 %. Stati Membri għandhom imbagħad jilliberaw il-garanzija.
KAPITOLU IV
LIĊENZJI TA’ IMPORTAZZJONI
Artikolu 10
Liċenzji ta’ importazzjoni u l-validità tagħhom
1. L-importazzjoni kollha għall-Komunità tal-prodotti elenkati fl-Artikolu 1(1) ħlief dawk fil-punt (h) tar-Regolament (KE) Nru 318/2006 għandhom ikun suġġetti għal preżentazzjoni ta’ liċenzja ta’ importazzjoni.
2. Liċenzji ta’ importazzjoni għal kwantitajiet ta’ aktar minn 10 tunnellati metriċi tal-prodotti elenkati fl-Artikolu 1(1)(b) tar-Regolament (KE) Nru 318/2006 għandhom ikunu validi mill-jum attwali tal-ħruġ tagħhom sa tmiem ix-xahar wara dak tal-ħruġ.
Liċenzji ta’ importazzjoni għal kwantitajiet ta’ mhux aktar minn 10 tunnellati metriċi tal-prodotti elenkati fl-Artikolu 1(1)(b) tar-Regolament (KE) Nru 318/2006 u liċenzji ta’ importazzjoni għall-prodotti elenkati fl-Artikolu 1(1)(a), (ċ), (d), (e), (f) u (g) ta’ dak ir-Regolament għandhom ikunu validi mill-jum tal-ħruġ tagħhom skond it-tifsira ta’ l-Artikolu 23(1) tar-Regolament (KE) Nru 1291/2000, sa tmiem ix-xahar wara dak tal-ħruġ.
KAPITOLU V
REGOLI KOMUNI GĦAL LIĊENZJI TA’ ESPORTAZZJONI U IMPORTAZZJONI
SEZZJONI 1
Ħruġ ta’ liċenzji u garanzija
Artikolu 11
Applikazzjoni għal liċenzji ta’ esportazzjoni u importazzjoni u l-ħruġ tagħhom
1. Liċenzji għaz-zokkor li jidher fin-NM kodiċi 1701 għal kwantitajiet ta’ aktar minn 10 tunnellati metriċi għandhom jinħarġu:
(a)
fil-każ ta’ liċenzji ta’ importazzjoni, fit-tielet jum tax-xogħol wara dak li fih tkun ġiet iddepożitata l-applikazzjoni;
(b)
fil-każ ta’ liċenzji ta’ esportazzjoni, fil-ħames jum tax-xogħol wara dak li fih tkun ġiet iddepożitata l-applikazzjoni;
(ċ)
fil-każ ta’ liċenzji ta’ esportazzjoni bir-rifużjoni ffissata minn qabel, fil-ħames jum tax-xogħol wara dak li fih tkun ġiet iddepożitata l-applikazzjoni bil-kondizzjoni li ebda azzjoni kif indikat fl-Artikolu 9(1) ta’ dan ir-Regolament ma tkun ittieħdet mill-Kummissjoni matul dak iż-żmien.
L-ewwel subparagrafu m’għandux japplika għal:
(a)
zokkor tal-konfettura;
(b)
zokkor b’togħma partikulari; zokkor b’materjal miżjud li jagħti l-kulur;
(ċ)
zokkor preferenzjali għall-importazzjoni fil-Komunità skond ir-Regolament tal-Kummissjoni (KE) Nru 950/2006 (13).
2. Meta applikazzjoni għal liċenzja fir-rigward tal-prodotti li għalihom japplika l-ewwel subparagrafu tal-paragrafu 1 tkun dwar kwantitajiet ta’ mhux aktar minn 10 tunnellati, il-parti ikkonċernata tista’ ma tiddepożitax fl-istess jum u ma’ l-istess awtorità kompetenti aktar minn applikazzjoni waħda bħal din.
Artikolu 12
Garanzija
1. Il-garanzija għal-liċenzji għall-prodotti elenkati fl-Artikolu 1(1), ħlief dawk tal-punt (h) tar-Regolament (KE) Nru 318/2006 għandha tkun għal kull 100 kilogramma tal-prodott nett, jew għal kull 100 kilogramma netta ta’ materja xotta ta’ isoglukożju, jew għal kull 100 kilogramma netta ta’ materja niexfa fiz-zokkor/fl-isoglukożju ekwivalenti għal ġulepp ta’ l-inulina, kif ser jingħad:
(a)
fejn il-liċenzja tkun għall-importazzjoni:
-
EUR 0,30 għal prodotti li jidhru fin-NM kodiċijiet 1701, 1702 u 2106, esklużi l-kodiċijiet 1702 50 00 u 1702 90 10 tan-NM u l-ġulepp ta’ l-inulina,
-
EUR 0,06 għal prodotti li jidhru fin-NM kodiċijiet 1212 91, 1212 99 20 u 1703,
-
EUR 0,60 għal ġulepp ta’ l-inulina li jidher fin-NM kodiċijiet ex 1702 60 80 u 1702 90 80;
(b)
fejn il-liċenzja tkun għall-esportazzjoni:
-
EUR 11,00 għal prodotti li jidhru fin-NM kodiċi 1701,
-
EUR 0,90 għal prodotti li jidhru fin-NM kodiċijiet 1212 91, 1212 99 20 u 1703,
-
EUR 4,20 għal prodotti li jidhru fin-NM kodiċijiet 1702 20, 1702 60 95, 1702 90 60, 1702 90 71, 1702 90 99 u 2106 90 59, eskluż il-ġulepp ta’ l-inulina,
-
EUR 4,20 għal prodotti li jidhru fin-NM kodiċijiet 1702 30 10, 1702 40 10, 1702 60 10, 1702 90 30 u 2106 90 30,
-
EUR 8,00 għal ġulepp ta’ l-inulina li jidher fin-NM kodiċi 1702 60 80 u EUR 0.60 għal ġulepp ta’ l-inulina li jidher fin-NM kodiċi 1702 90 80.
2. Għall-prodotti li jidhru fin-NM kodiċi 1701, id-detentur ta’ liċenzja għandu jiddepożita garanzija supplimentari jekk:
(a)
l-obbligu li jesporta li joriġina minn liċenzji ta’ esportazzjoni, barra minn dawk maħruġin bi stedina għal offerta u miftuħin fil-Komunità, ma jitħarisx, ħlief f’każijiet ta’ force majeure, u
(b)
l-ammont tal-garanzija kif imsemmi fl-ewwel u t-tieni punt tal-paragrafu 1 (b) ikun inferjuri għall-ammont tar-rifużjoni fis-seħħ fl-aħħar jum tal-validità tal-liċenzja, wara t-tnaqqis tar-rifużjoni indikata fil-liċenzja.
L-ammont tal-garanzija supplimentari għandu jkun ugwali għad-differenza bejn l-ammonti msemmijin fil-punt (b) ta’ l-ewwel subparagrafu.
SEZZJONI 2
Liċenzji għal operazzjonijiet speċifiċi (EX/IM) ta’ raffinar
Artikolu 13
Regoli ġenerali
1. Bħala deroga mill-Artikolu 2 tar-Regolament (KE) Nru 1291/2000, fejn, abbażi ta’ awtorizzazzjoni skond l-Artikolu 116 tar-Regolament tal-Kunsill (KEE) Nru 2913/92 (14), wara l-esportazzjoni ta’ zokkor abjad li jidher fin-NM kodiċi 1701 99 10 ikun hemm l-importazzjoni ta’ zokkor mhux maħdum li jidher fin-NM kodiċijiet 1701 11 10, 1701 11 90, 1701 12 10 u 1701 12 90, ikun jeħtieġ liċenzji biex ikun esportat iz-zokkor abjad u lbiex ikun importat iz-zokkor mhux raffinat.
2. Bħala deroga mill-Artikolu 9 tar-Regolament (KE) Nru 1291/2000, id-drittijiet li joriġinaw mil-liċenzji ta’ esportazzjoni u importazzjoni msemmijin fil-paragrafu 1 m’għandhomx ikunu trasferibbli.
Artikolu 14
Applikazzjonijiet għal liċenzji
1. L-applikazzjoni għal liċenzja ta’ esportazzjoni ta’ zokkor abjad m’għandhiex tintlaqa’ jekk ma’ l-awtorizzazzjoni msemmija fl-Artikolu 13(1) ma tkunx inkisbet u fl-istess waqt tkun iddepożitata applikazzjoni għal liċenzja ta’ importazzjoni ta’ zokkor mhux maħdum.
2. L-applikazzjoni għal liċenzja ta’ importazzjoni għandha tkun relatata mal-kwantità ta’ zokkor mhux maħdum tal-kwalità standard li, meqjusa r-rendità tiegħu, tkun taqbel mal-kwantità ta’ zokkor abjad muri fl-applikazzjoni għal liċenzja ta’ esportazzjoni. Ir-rendità taz-zokkor mhux maħdum għandha tkun ikkalkulata billi titnaqqas 100 mill-ammont miksub billi jkun immultiplikat bi tnejn il-grad ta’ polarizzazzjoni taz-zokkor.
Fejn iz-zokkor mhux maħdum importat ma jkunx jaqbel mal-kwalità standard, il-kwantità ta’ zokkor mhux maħdum li jkollu jkun importat bil-liċenzja għandu jkun ikkalkulat billi tkun immultiplikata b’fattur korrettiv il-kwantità ta’ zokkor mhux maħdum tal-kwalità standard imsemmija fil-liċenzja. Il-fattur korrettiv għandu jinkiseb billi jkun diviż 92 bil-perċentwali ta’ rendità taz-zokkor mhux maħdum attwalment importat.
3. Is-sezzjoni 20 ta’ l-applikazzjoni għal liċenzja ta’ esportazzjoni u tal-liċenzja ta’ esportazzjoni ta’ zokkor abjad, u ta’ l-applikazzjoni għal liċenzja ta’ importazzjoni u tal-liċenzja ta’ importazzjoni ta’ zokkor mhux maħdum, għandha jkollha l-indikazzjoni li ġejja:
“EX/IM, Artikolu 116 tar-Regolament (KEE) Nru 2913/92 - liċenzja valida fi... (l-Istat Membru tal-ħruġ).”
Is-sezzjoni 20 tal-liċenzja ta’ esportazzjoni għandu jkollha wkoll in-numru tal-liċenzja ta’ importazzjoni li jkun jikkorrispondi magħha, u fis-sezzjoni rilevanti tal-liċenzja ta’ importazzjoni in-numru tal-liċenzja ta’ esportazzjoni li jkun jikkorrispondi magħha.
4. Kanċellament skond l-Artikolu 13(2) tar-Regolament (KE) Nru 1291/2000 għandu japplika fl-istess waqt kemm għal-liċenzja ta’ importazzjoni, kif ukoll għal-liċenzja kif hemm imsemmi fil-paragrafu 1.
Artikolu 15
Validità tal-liċenzji
1. Bħala deroga mill-Artikoli 9 u 11 il-liċenzja ta’ esportazzjoni ta’ zokkor abjad u l-liċenzja ta’ importazzjoni ta’ zokkor mhux maħdum għandhom ikunu validi:
(a)
sat-30 Ġunju fejn l-applikazzjoni tkun ġiet iddepożitata, skond it-tifsira ta’ l-Artikolu 17(1) tar-Regolament (KE) Nru 1291/2000, fl-1 ta’ Ottubru jew wara tas-sena ta’ kummerċjalizzazzjoni relattiva,
(b)
sat-30 ta’ Settembru fejn l-applikazzjoni tkun ġiet iddepożitata, skond it-tifsira ta’ l-Artikolu 17(1) tar-Regolament (KE) Nru 1291/2000, fl-1 ta’ Lulju jew wara tas-sena ta’ kummerċjalizzazzjoni relattiva.
2. Fl-applikazzjoni ta’ l-Artikolu 561 tar-Regolament (KEE) Nru 2454/93, it-terminu ta’ żmien li fih ikollha ssir l-importazzjoni ta’ zokkor mhux maħdum li tkun tikkorrispondi ma’ esportazzjoni li tkun saret qabel ta’ zokkor abjad għandu jkun l-istess bħal perjodu ta’ validità tal-liċenzja ta’ importazzjoni għaz-zokkor mhux maħdum.
Artikolu 16
Garanzija
1. Bħala deroga mill-Artikolu 12(1) u bla ħsara għall-paragrafi li ġejjin, il-garanzija għal-liċenzji ta’ importazzjoni msemmijin fl-Artikolu 13(1) għandha tkun EUR 11.50 għal kull 100 kilogramma netta.
2. L-Artikolu 8(4) tar-Regolament (KE) Nru 1291/2000 m’għandux japplika għal-liċenzji ta’ esportazzjoni msemmijin fl-Artikolu 13(1) ta’ dan ir-Regolament. L-Artikolu 35(4) tar-Regolament (KE) Nru 1291/2000 m’għandux japplika għal-liċenzji ta’ importazzjoni imsemmijin fl-Artikolu 13(1) ta’ dan ir-Regolament.
3. Bħala deroga mill-Artikoli 8(5) and 35(1) tar-Regolament (KE) Nru 1291/2000:
(a)
il-garanzija kollha fir-rigward tal-liċenzja ta’ importazzjoni għandha tkun illiberata biss fejn il-kwantità ta’ zokkor mhux maħdum attwalment importat tkun daqs il-kwantità jew akbar ta’ zokkor abjad attwalment importat, meqjusa r-rendità taz-zokkor mhux maħdum;
(b)
fejn il-kwantità ta’ zokkor mhux maħdum attwalment importat tkun anqas mill-kwantità ta’ zokkor abjad attwalment importat, f’dak il-każ il-garanzija għandha tintilef għal ammont li jkun jikkorrispondi mad-differenza bejn l-ammont ta’ zokkor abjad attwalment esportat u l-ammont ta’ zokkor mhux maħdum attwalment importat.
Il-punt (b) ta’ l-ewwel subparagrafu għandu jkun applikat waqt li titqies ir-rendità taz-zokkor mhux maħdum involut.
KAPITOLU VI
KOMUNIKAZZJONI MINN STATI MEMBRI
Artikolu 17
Komunikazzjzoni dwar liċenzji ta’ esportazzjoni maħruġin
Dwar esportazzjoni lil pajjiżi terzi, kull Stat Membru għandu jinnotifika lill-Kummissjoni sal-15 ta’ kull xahar fir-rigward tax-xahar ta’ qabel:
(a)
bil-kwantitajiet li għalihom ikunu fil-fatt inħarġu liċenzji flimkien ma’ l-ammonti ta’ rifużjonijiet ta’ esportazzjoni ffissati skond l-Artikolu 33(2)(a) tar-Regolament (KE) Nru 318/2006 maqsumin f’partijiet bejn:
-
zokkor abjad li jidher fin-NM kodiċijiet 1701 91 00, 1701 99 10 u 1701 99 90,
-
zokkor mhux maħdum tale quale li jidher fin-NM kodiċijiet 1701 11 90 u 1701 12 90,
-
ġuleppijiet tas-sukrożju, espressi bħala zokkor abjad, li jidhru fin-NM kodiċijiet 1702 60 90, 1702 90 60, 1702 90 71, 1702 90 99 u 2106 90 59,
-
isoglukożju, espress bħala materja niexfa, li jidher fin-NM kodiċijiet 1702 40 10, 1702 60 10, 1702 90 30 u 2106 90 30,
-
ġulepp ta’ l-inulina, espress bħala materja niexfa ekwivalenti għal zokkor/isoglukożju, li jidher fin-NM kodiċi ex 1702 60 90;
(b)
bil-kwantitajiet ta’ zokkor abjad li jidher fin-NM kodiċi 1701 99 10, li għalihom tkun fil-fatt inħarġet liċenzja flimkien ma’ l-ammonti ta’ rifużjonijiet ta’ esportazzjoni ffissati skond l-Artikolu 33(2)(b) tar-Regolamernt (KE) Nru 318/2006;
(ċ)
bil-kwantitajiet, flimkien ma’ l-ammonti li jikkorrispondu magħhom ta’ rifużjonijiet ta’ esportazzjoni ffissati skond l-Artikolu 33(2)(a) tar-Regolament (KE) Nru 318/2006, ta’ zokkor abjad; bil-kwantitajiet ta’ zokkor mhux maħdum u ġulepp tas-sukrożju, espressi bħala zokkor abjad, u bil-kwantitajiet ta’ isoglukożju, espress bħala materja niexfa, li għalihom tkun fil-fatt inħarġet liċenzja bil-ħsieb li jkunu esportati fl-għamla ta’ prodotti msemmijin fl-Artikolu 1(2)(b) tar-Regolament tal-Kunsill (KE) Nru 2201/96 (15).
Artikolu 18
Komunikazzjoni dwar kwantitajiet esportati
Kull Stat Membru għandu jinnotifika lill-Kummissjoni:
(1)
mhux aktar tard mill-aħħar ta’ kull xahar kalendarju fir-rigward tax-xahar kalendarju ta’ qabel, bil-kwantitajiet ta’ zokkor abjad imsemmijin fl-Artikolu 17(b) esportati skond l-Artikolu 8(4) u (5) tar-Regolament (KE) Nru 1291/2000;
(2)
għal kull xahar kalendarju, u mhux aktar tard mill-aħħar tat-tielet xahar kalendarju wara x-xahar kalendarju msemmi:
(a)
bil-kwantitajiet flimkien ma’ l-ammonti li jikkorrispondu magħhom ta’ rifużjonijiet ta’ esportazzjoni ta’ zokkor u ġulepp, espressi bħala zokkor abjad, msemmijin fl-Artikolu 5(1) ir-raba’ punt tar-Regolament (KE) Nru 1291/2000 esportati mingħajr aktar ipproċessar u mingħajr liċenzja ta’ esportazzjoni;
(b)
bil-kwantitajiet ta’ zokkor suġġett għal kwoti u esportat bħala zokkor abjad jew f’għamla ta’ prodotti pproċessati, espressi bħala zokkor abjad, li għalihom tkun inħarġet liċenzja ta’ esportazzjoni għall-implimentazzjoni ta’ għajnuna f’ikel mill-Komunità u fuq livell nazzjonali skond konvenzjonijiet internazzjonali jew programmi komplementari oħra u għall-implimentazzjoni ta’ mi ¿uri oħra Komunitarji għall-provvista bla ħlas ta’ ikel;
(ċ)
fil-ka ¿ta’ l-esportazzjonijiet msemmijin fit-tieni paragrafu ta’ l-Artikolu 4 tar-Regolament (KE) Nru 800/1999, bil-kwantitajiet ta’ zokkor u ġuleppi tas-sukrożju, espressi bħala zokkor abjad, u ta’ isoglukożju, espress bħala materja niexfa, esportati mingħajr aktar ipproċessar flimkien ma’ l-ammonti tar-rifużjonijiet li jikkorrispondu magħhom;
(d)
bil-kwantitajiet, flimkien ma’ l-ammonti li jikkorrispondu magħhom ta’ rifużjonijiet ta’ esportazzjoni ffissati skond l-Artikolu 33(2)(a) tar-Regolament (KE) Nru 318/2006, ta’ zokkor abjad; bil-kwantitajiet ta’ zokkor mhux maħdum u ġulepp tas-sukrożju, espressi bħala zokkor abjad, u bil-kwantitajiet ta’ isoglukożju, espress bħala materja niexfa, esportati fl-għamla tal-prodotti msemmijin fl-Anness II tar-Regolament tal-Kunsill (KE) Nru 1255/1999 (16) u fl-għamla tal-prodotti msemmijin fl-Anness II tar-Regolament tal-Kummissjoni (KE) Nru 1043/2005 (17);
(e)
Fil-każ ta’ l-esportazzjonijiet msemmijin fl-Artikolu 17(ċ) u fil-punt (d) ta’ dan l-Artikolu, bil-kwantitajiet esportati mingħajr rifużjoni.
In-notifiki msemmijin fil-punti (d) u (e) għandhom jingħataw b’mod separat lill-Kummissjoni għal kull Regolament li japplika għall-prodott ipproċessat imsemmi.
Artikolu 19
Komunikazzjoni dwar liċenzji ta’ importazzjoni
Kull Stat Membru għandu jinnotifika lill-Kummissjoni:
(1)
kull xahar, fir-rigward tax-xahar ta’ qabel, bil-kwantitajiet tale quale ta’ zokkor abjad u zokkor mhux maħdudm barra minn zokkor preferenzjali, jew ġuleppijiet taz-zokkor, isoglukożju u ġulepp ta’ inulina li għalihom tkun fil-fatt inħarġet liċenzja ta’ importazzjoni;
(2)
kull ġimgħa fir-rigward tal-ġimgħa ta’ qabel, bil-kwantitajiet ta’ zokkor abjad u zokkor mhux maħdum tale quale li għalihom tkun fil-fatt inħarġet liċenzja ta’ importazzjoni u esportazzjoni skond l-Artikolu 13;
(3)
għal kull tliet xhur u, b’mod separat mhux aktar tard mill-aħħar tat-tieni xahar kalendarju wara t-tliet xhur imsemmija, bil-kwantitajiet ta’ zokkor importati minn pajjiżi terzi u esportati bħala prodotti ta’ kumpens skond l-arranġamenti ta’ pproċessar għal ġewwa msemmijin fl-Artikolu 116 tar-Regolament (KEE) Nru 2913/92.
Artikolu 20
Komunikazzjoni ad hoc dwar liċenzji ta’ esportazzjoni b’rifużjoni
Fuq talba tal-Kummissjoni u għall-perjodu ta’ żmien indikat, Stati Membri għandhom mill-ewwel jibdew jinnotifikaw kuljum lill-Kummissjoni:
(a)
dwar kwantitajiet ta’ aktar minn 10 tunnellati metriċi, bl-applikazzjonijiet kollha għal liċenzji ta’ esportazzjoni għal prodotti eliġibbli għal rifużjoni perjodikament;
(b)
bil-kwantitajiet milqutin b’miżuri meħudin skond l-Artikolu 9(1).
Artikolu 21
Mezzi ta’ komunikazzjoni
Il-komunikazzjzoni ta’ Stati Membri msemmija f’dan il-Kapitolu għandha ssir b’mezzi elettroniċi bl-użu tal-formoli li Stati Membri jkunu jistgħu jiksbu mingħand il-Kummissjoni.
KAPITOLU VII
ĠESTJONI TA’ IMPORTAZZJONIJIET
SEZZJONI 1
Kalkolu ta’ prezzijiet cif għal zokkor abjad u zokkor mhux maħdum
Artikolu 22
Determinazzjoni ta’ prezzijiet cif
Il-Kummissjoni għandha tiddetermina l-prezzijiet cif għal zokkor abjad u zokkor maħdum abbażi ta’ l-opportunitajiet ta’ bejgħ l-aktar favorevoli fis-suq dinji. Dawk il-prezzijiet għandhom ikunu kkalkulati skond l-Artikoli 23 sa 26.
Artikolu 23
Informazzjoni li għandha titqies
Meta l-opportunitajiet ta’ bejgħ l-aktar favorevoli fis-suq dinji jkunu qed jiġu stabbiliti, għandha titqies l-informazzjoni kollha li l-Kummissjoni tkun tista’ tikseb direttament jew permezz ta’ l-aġenziji kompetenti ta’ l-Istati Membri fir-rigward ta’:
(a)
offerti fis-suq dinji;
(b)
kwotazzjonijiet fil-kambju li jkunu importanti għall-kummerċ internazzjonali taz-zokkor;
(ċ)
prezzijiet reġistrati fi swieq importanti f’pajjiżi terzi;
(d)
bejgħ milħuq fil-kummerċ internazzjonali.
Artikolu 24
Informazzjoni li m’għandhiex titqies
Meta l-opportunitajiet ta’ bejgħ l-aktar favorevoli jkunu qed jiġu stabbiliti, m’għandhiex titqies informazzjoni:
(a)
jekk il-merkanzija ma tkunx ta’ kwalità tajba u ġusta biex titqiegħed fis-suq, jew
(b)
jekk il-possibbiltà li tinkiseb bil-prezz indikat fl-offerta jkun relatat biss ma’ kwantità żgħira li ma tkunx rappreżentattiva tas-suq, jew
(ċ)
jekk ix-xejra ġenerali tal-prezzijiet u l-informazzjoni li l-Kummissjoni tkun tista’ tikseb iwasslu lil ta’ l-aħħar li tassumi li l-prezz indikat fl-offerta ma jkunx rappreżentattiv ta’ xejriet attwali fis-suq.
Artikolu 25
Aġġustament għall-port ta’ Rotterdam
1. Prezzijiet li ma jkunux validi għal konsenja bil-massa cif Rotterdam għandhom ikunu aġġustati.
Meta l-aġġustament isir, għandha titqies b’mod partikulari d-differenza fl-ispiża tat-trasport tal-merkanzija bejn il-port tat-tagħbija u l-port tad-destinazzjoni u bejn il-port tat-tagħbija u Rotterdam.
2. Jekk il-prezz ikun relatat ma’ merkanzija f’boroż huwa għandu jitnaqqas b’0,88 EUR għal kull 100 kilogramma.
Artikolu 26
Aġġustament għal kwalità standard
1. Meta prezzijiet li jirrelataw ma’ kwalitajiet barra mill-kwalità standard ikunu qed jiġu aġġustati:
(a)
iż-żidiet jew it-tnaqqis stabbiliti skond l-Artikolu 18 tar-Regolament (KE) Nru 318/2006 għandhom ikunu applikati għal zokkor abjad;
(b)
il-fatturi korrettivi miksubin bid-diviżjoni ta’ 92 bir-rendità perċentwali taz-zokkor li għalih ikun jirrelata l-prezz għandhom ikunu applikati għal zokkor mhux maħdum.
2. Rendità għandha tkun ikkalkulata skond il-metodu deskritt fil-Punt III (3) ta’ l-Anness I tar-Regolament (KE) Nru 318/2006.
SEZZJONI 2
Determinazzjoni tal-kwalità standard u kalkolu tal-prezz cif għal melassa
Artikolu 27
Kwalità standard ta’ melassa
Il-kwalità standard ta’ melassa għandha:
(a)
tkun tajba u ta’ kwalità ġusta biex titqiegħed fis-suq;
(b)
ikollha kontenut totali ta’ 48 % zokkor.
Artikolu 28
Determinazzjoni ta’ prezzijiet cif
Il-Kummissjoni għandha tiddetermina l-prezzijiet cif għal melassa abbażi ta’ l-opportunitajiet ta’ bejgħ l-aktar favorevoli fis-suq dinji. Dawk il-prezzijiet għandhom ikunu kkalkulati skond l-Artikoli 29 sa 33.
Artikolu 29
Informazzjoni li għandha titqies
Meta jkunu qed jiġu stabbiliti l-opportunitajiet ta’ bejgħ l-aktar favorevoli fis-suq dinji, għandha titqies l-informazzjoni kollha relatata ma’:
(a)
offerti fis-suq dinji;
(b)
prezzijiet reġistrati fi swieq importanti f’pajjiżi terzi;
(ċ)
bejgħ milħuq fil-kummerċ internazzjonali, li l-Kummissjoni tkun tista’ tiksbu direttament jew permezz ta’ l-aġenziji kompetenti ta’ l-Istati Membri.
Artikolu 30
Informazzjoni li m’għandhiex titqies
Meta jkunu qed jiġu stabbiliti l-opportunitajiet ta’ bejgħ l-aktar favorevoli fis-suq dinji, informazzjoni m’għandhiex titqies:
(a)
jekk il-merkanzija ma tkunx ta’ kwalità tajba u ġusta biex titqiegħed fis-suq, jew
(b)
jekk il-possibbiltà li l-merkanzija tinkiseb bil-prezz indikat fl-offerta ikun relatat biss ma’ kwantità żgħira li ma tkunx rappreżentattiva tas-suq, jew
(ċ)
jekk ix-xejra ġenerali ta’ prezzijiet jew l-informazzjoni li l-Kummissjoni tkun titsta’ tikseb iwasslu lil din ta’ l-aħħar li tassumi li l-prezz indikat fl-offerta ma jkunx rappreżentattiv ta’ xejriet attwali fis-suq.
Artikolu 31
Aġġustamenti għall-port ta’ Amsterdam
Prezzijiet li ma jkunux validi għal konsenja bil-massa cif Rotterdam għandhom ikunu aġġustati.
Meta l-aġġustament isir, għandha titqies b’mod partikulari d-differenza fl-ispiża tat-trasport tal-merkanzija bejn il-port tat-tagħbija u l-port tad-destinazzjoni u bejn il-port tat-tagħbija u Amsterdam.
Artikolu 32
Aġġustamenti għall-kwalità standard
Prezzijiet determinati meta jkunu qed jiġu stabbiliti l-opportunitajiet ta’ bejgħ l-aktar favorevoli u li ma jkunux relatati mal-kwalità standard għandhom:
(a)
jiżdiedu b’wieħed minn tmienja u erbgħin għal kull punt ta’ perċentwali ta’ kontenut totali ta’ zokkor fejn il-kontenut ta’ zokkor tal-melassa relattiva tkun anqas minn 48 %;
(b)
jitnaqqsu b’wieħed minn tmienja u erbgħin għal kull punt ta’ perċentwali ta’ kontenut totali ta’ zokkor fejn il-kontenut tal-melassa relattiva tkun aktar minn 48 %.
Artikolu 33
Prezz medju
Meta l-opportunitajiet ta’ bejgħ l-aktar favorevoli fis-suq dinji jkunu qed jiġu stabbiliti, tkun tista’ tittieħed medja ta’ diversi prezzijiet bħala bażi, bil-kondizzjoni li din il-medja tkun tista’ titqies bħala rappreżentanti ta’ xejriet attwali tas-suq.
SEZZJONI 3
Dazju ta’ importazzjoni addizzjonali
Artikolu 34
Dazju addizzjonali għall-melassa
1. Id-dazji ta’ importazzjoni addizzjonali msemmijin fl-Artikolu 27(1) tar-Regolament (KE) Nru 318/2006 għandhom ikunu applikati għall-melassa li tidher fin-NM kodiċijiet 1703 10 00 u 170390000.
2. Għall-finijiet ta’ dan ir-Regolament, prezzijiet rappreżentattivi għall-melassa fis-suq dinji jew fis-suq ta’ importazzjoni Komunitarju kif imsemmi fl-Artikolu 27(2) tar-Regolament (KE) Nru 318/2006 għandhom ifissru l-prezzijiet cif għal dawk il-prodotti determinati mill-Kummissjoni skond is-Sezzjoni 2, minn hawn ’il quddiem imsejħin “prezzijiet rappreżentattivi tal-melassa”.
Dawk il-prezzijiet għandhom ikunu ffissati għal kull sena ta’ kummerċjalizzazzjoni skond il-proċedura msemmija fl-Artikolu 39(2) tar-Regolament (KE) Nru 318/2006. Il-Kummissjoni tista’ temendahom matul dak il-perjodu fejn l-informazzjoni li jkun hemm għaliha turi bidla fil-prezzijiet rappreżentattivi ffissati qabel ta’ mill-anqas EUR 0,5 għal kull 100 kilogramma.
3. Stati Membri għandhom jagħtu lill-Kummissjoni sal-15 ta’ kull xahar l-informazzjoni li tkun tista’ tinkiseb kif imsemmi fl-Artikolu 29.
Artikolu 35
Prezzijiet indikattivi għall-melassa
Għal 100 kilogramma ta’ melassa tal-kwalità standard imsemmija fl-Artikolu 27 ta’ dan ir-Regolament, il-prezz indikattiv imsemmi fl-Artikolu 27(2) tar-Regolament (KE) Nru 318/2006 għandu jkun ekwivalenti għal:
(a)
EUR 7,90 għal melassa li tidher fin-NM kodiċi 1703 10 00;
(b)
EUR 8,20 għal melassa li tidher fin-NM kodiċi 1703 90 00.
Artikolu 36
Dazju addizzjonali għal prodotti taz-zokkor
1. Id-dazji ta’ importazzjoni addizzjonali msemmijin fl-Artikolu 27(1) tar-Regolament (KE) Nru 318/2006 għandhom ikunu applikati għal prodotti li jidhru fin-NM kodiċijiet 1701 11 10, 1701 11 90, 1701 12 10, 1701 12 90, 1701 91 00, 1701 99 10, 1701 99 90 u 1702 90 99.
2. Għall-finijiet ta’ dan ir-Regolament, prezzijiet rappreżentattivi għal zokkor abjad u għal zokkor mhux maħdum fis-suq dinji jew fis-suq ta’ importazzjoni Komunitarju msemmi fl-Artikolu 27(2) tar-Regolament (KE) Nru 318/2006 għandhom ifissru l-prezzijiet cif għal dawk il-prodotti stabbiliti skond is-Sezzjoni 1, minn hawn ’il quddiem imsejħin “prezzijiet rappreżentattivi taz-zokkor”.
Dawn il-prezzijiet għandhom ikunu ffissati għal kull sena ta’ kummerċjalizzazzjoni skond il-proċedura msemmija fl-Artikolu 39(2) tar-Regolament (KE) Nru 318/2006. Il-Kummissjoni tista’ temendahom matul dak il-perjodu jekk il-flutwazzjonijiet fl-elementi tal-kalkolu jipproduċu żieda jew tnaqqis ta’ EUR 1,20 għal kull 100 kilogramma jew aktar fir-rigward tal-prezzijiet rappreżentattivi taz-zokkor iffissati qabel.
3. Il-prezz rappreżentattiv taz-zokkor għall-prodotti li jidhru fin-NM kodiċi 1702 90 99 għandu jkun il-prezz rappreżentattiv iffissat għal zokkor abjad applikat għal kull 1 % ta’ kontenut ta’ sukrożju għal kull 100 kilogramma netta tal-prodott in kwistjoni.
Artikolu 37
Prezzijiet indikattivi għal prodotti taz-zokkor
Għal 100 kilogramma ta’ prodott nett, il-prezz indikattiv imsemmi fl-Artikolu 27(2) tar-Regolament (KE) Nru 318/2006 għandu jkun ekwivalenti għal:
(a)
EUR 53,10 għal zokkor abjad li jidher fin-NM kodiċijiet 1701 99 10 u 1701 99 90 tal-kwalità standard imsemmija fil-Punt II ta’ l-Anness I tar-Regolament (KE) Nru 318/2006;
(b)
EUR 64,7 għal zokkor li jidher fin-NM kodiċi 1701 91 00;
(ċ)
EUR 54,10 għal zokkor tal-pitravi mhux maħdum li jidher fin-NM kodiċi 1701 12 90 tal-kwalità standard imsemmija fil-Punt III ta’ l-Anness I tar-Regolament (KE) Nru 318/2006;
(d)
EUR 41,30 għal zokkor tal-pitravi mhux maħdum li jidher fin-NM kodiċi 1701 12 10 tal-kwalità standard imsemmija fil-Punt III ta’ l-Anness I tar-Regolament (KE) Nru 318/2006;
(e)
EUR 55,20 għal zokkor tal-kannamieli mhux maħdum li jidher fin-NM kodiċi 1701 11 90 tal-kwalità standard imsemmija fil-Punt III ta’ l-Anness I tar-Regolament (KE) Nru 318/2006;
(f)
EUR 41,80 għal zokkor tal-kannamieli mhux maħdum li jidher fin-NM kodiċi 1701 11 10 tal-kwalità standard imsemmija fil-Punt III ta’ l-Anness I tar-Regolament (KE) Nru 318/2006;
(g)
EUR 1,184 għall-prodotti li jidhru fin-NM kodiċi 1702 90 99 għal kull 1 % ta’ kontenut ta’ sukrożju.
Artikolu 38
Provi
1. L-ammont tad-dazji ta’ importazzjoni addizzjonali għal kull wieħed mit-tipi ta’ melassa msemmija fl-Artikolu 34(1) u prodotti taz-zokkor imsemmija fl-Artikoli 36(1) għandhom ikunu stabbiliti abbażi tal-prezz ta’ importazzjoni cif tal-konsenja relattiva skond l-Artikolu 39.
Fil-każ ta’ melassa il-prezz ta’ importazzjoni cif tal-konsenja relattiva għandu jinqaleb għall-prezz tal-melassa tal-kwalità standard permezz ta’ aġġustament kif imsemmi fl-Artikolu 32.
Fil-każ ta’ zokkor abjad jew mhux maħdum il-prezz ta’ importazzjoni cif tal-konsenja relattiva għandu jinqaleb għall-prezz ta’ zokkor tal-kwalità standard kif definita fil-Punti II u III rispettivament ta’ l-Anness I tar-Regolament (KE) Nru 318/2006, jew għall-prezz ekwivalenti għall-prodott li jidher fin-NM kodiċi 1702 90 99, skond kif jirriżulta.
2. Meta l-prezz ta’ importazzjoni cif għal kull 100 kilogramma ta’ kunsinna jkun ogħla mill-prezz rappreżentattiv applikabbli tal-melassa imsemmi fl-Artikolu 34(2) jew mill-prezz rappreżentattiv taz-zokkor imsemmi fl-Artikolu 36(2), l-importatur għandu jippreżenta lill-awtoritajiet kompetenti ta’ l-Istat Membru importatur għall-anqas il-provi li ġejjin:
(a)
il-kuntratt ta’ bejgħ, jew kull dokument ieħor ekwivalenti;
(b)
il-kuntratt ta’ assigurazzjoni;
(ċ)
il-fattura;
(d)
iċ-ċertifikat ta’ oriġini (fejn japplika);
(e)
il-kuntratt ta’ trasport;
(f)
fil-każ ta’ trasport bil-baħar, il-polza ta’ kargu.
Għal verifika tal-prezz ta’ importazzjoni cif tal-konsenja relattiva l-awtoritajiet ta’ l-Istat Membru importatur jistgħu jesiġu kull informazzjoni u dokumenti oħra li jidhrilhom ikunu meħtieġa.
3. Fil-każ imsemmi fil-paragrafu 2, l-importatur għandu jiddepożita l-garanzija msemmija fl-Artikolu 248(1) tar-Regolament (KEE) Nru 2454/93, li tkun ugwali għad-differenza bejn l-ammont ta’ dazju ta’ importazzjoni addizzjonali kkalkulat abbażi tal-prezz rappreżentattiv applikabbli għall-prodott in kwistjoni u l-ammont ta’ dazju ta’ importazzjoni addizzjonali kkalkulat abbażi ta’ prezz ta’ importazzjoni cif tal-konsenja relattiva.
4. Il-garanzija depożitata għandha tiġi liberata jekk tingħata prova tal-kondizzjonijiet ta’ tneħħija li tkun tissodisfa lill-awtoritajiet kompetenti. Mod ieħor, il-garanzija għandha tintilef bħala ħlas tad-dazji ta’ importazzjoni addizzjonali.
5. Jekk wara li ssir verifika l-awtoritajiet kompetenti jistabbilixxu li r-rekwiżiti ta’ dan l-Artikolu ma jkunux tħarsu, huma għandhom jirkupraw id-dazju dovut skond l-Artikolu 220 tar-Regolament (KEE) Nru 2913/92. L-ammont ta’ dazju li jkollu jkun irkuprat jew li jibqagħlu jkun irkuprat għandu jinkludi l-imgħax mill-jum li fih il-merkanzija tkun ġiet rilaxxjata għal ċirkolazzjoni ħielsa sad-data ta’ l-irkupru. Ir-rata ta’ imgħax għandha tkun dik fis-seħħ għal operazzjonijiet ta’ rkupru skond il-dritt nazzjonali.
Artikolu 39
Kalkolu tad-dazju ta’ importazzjoni addizzjonali
Jekk id-differenza bejn il-prezz indikattiv in kwistjoni msemmi fl-Artikolu 34 għall-melassa jew fl-Artikolu 36 għal prodotti taz-zokkor u l-prezz ta’ importazzjoni cif tal-konsenja relattiva:
(a)
tkun 10 % jew anqas mill-prezz indikattiv, id-dazju addizzjonali għandu jkun xejn;
(b)
tkun aktar minn 10 % iżda anqas minn jew ugwali għal 40 % tal-prezz indikattiv, id-dazju addizzjonali għandu jkun 30 % ta’ l-ammont ’il fuq minn 10 %;
(ċ)
tkun aktar minn 40 % iżda anqas minn jew ugwali għal 60 % tal-prezz indikattiv, id-dazju addizzjonali għandu jkun 50 % ta’ l-ammont ’il fuq minn 40 %, li miegħu għandu jiżdied id-dazju addizzjonali msemmi fil-punt (b);
(d)
tkun aktar minn 60 % iżda anqas minn jew ugwali għal 75 % tal-prezz indikattiv, id-dazju addizzjonali għandu jkun 70 % ta’ l-ammont ’il fuq minn 60 %, li miegħu għandhom jiżdiedu d-dazji addizzjonali msemmijin fil-punti (b) and (ċ);
(e)
tkun aktar minn 75 % tal-prezz indikattiv, id-dazju addizzjonali għandu jkun 90 % ta’ l-ammont ’il fuq minn 75 %, li miegħu għandhom jiżdiedu d-dazji addizzjonali msemmijin fil-punti (b), (ċ) u (d).
SEZZJONI 4
Sospensjoni jew tnaqqis ta’ dazji ta’ importazzjoni għall-melassa
Artikolu 40
Sospensjoni ta’ l-applikazzjoni tad-dazji ta’ importazzjoni għall-melassa
Fejn il-prezz rappreżentattiv tal-melassa msemmi fl-Artikolu 34(2) flimkien mad-dazju ta’ importazzjoni applikabbli għal melassa tal-kannamieli li tidher fin-NM kodiċi 1703 10 00, jew għal melassa tal-pitravi li tidher fin-NM kodiċi 1703 90 00, jaqbeż, għall-prodott in kwistjoni, 8,21 EUR/100 kg, id-dazji ta’ importazzjoni għandhom ikunu sospiżi u sostitwiti bl-ammont tad-differenza misjuba mill-Kummissjoni. Dan l-ammont għandu jkun iffissat fl-istess waqt bħal tal-prezzijiet rappreżentattivi msemmijin fl-Artikolu 34(2).
Iżda fejn ikun hemm riskju li sospensjoni ta’ dazji ta’ importazzjoni jista’ jkollha effetti ħżiena fuq is-suq Komunitarju tal-melassa, tista’ ssir dispożizzjoni skond il-proċedura msemmija fl-Artikolu 39(2) tar-Regolament (KE) Nru 318/2006 biex ma tkunx applikata dik is-sospensjoni għal perjodu speċifiku.
Artikolu 41
Importazzjoni preferenzjali ta’ melassa
1. Id-dazju ta’ importazzjoni totali applikabbli għal melassa tal-kannamieli li tidher fin-NM kodiċi 1703 10 00, jew għal melassa tal-pitravi li tidher fin-NM kodiċi 1703 90 00 li toriġina mill-istati Afrikani, tal-Karibew jew tal-Paċifiku (ACP), għandu jitnaqqas għal xejn sa limitu ta’ kwota ta’ 600 000 tunnellata metrika għal kull sena ta’ kummerċjalizzazzjoni. Iżda din il-kwota għandha tkun tammonta għal 750 000 tunnellata metrika fis-sena ta’ kummerċjalizzazzjoni 2006/2007.
2. Għall-finijiet ta’ dan l-Artikolu, il-kunċett ta’ “prodott li joriġina” u l-metodi ta’ kooperazzjoni amministrattiva għandhom ikunu dawk stabbiliti fil-Protokoll Nru 1 anness mal-Ftehim ta’ Cotonou.
3. Il-kwota ta’ tariffa msemmija fl-ewwel paragrafu għandha titmexxa mill-Kummissjoni skond l-Artikoli 308a, 308b u 308 ċ tar-Regolament (KEE) Nru 2454/93.
SEZZJONI 5
Kalkolu tal-kontenut ta’ sukrożju f’zokkor mhux maħdum u f’ċerti ġuleppijiet
Artikolu 42
Metodi ta’ kalkolu
1. Jekk ir-rendità ta’ zokkor mhux maħdum importat kif determinata skond il-Punt III ta’ l-Anness tar-Regolament (KE) Nru 318/2006 tkun differenti mir-rendità ffissata għall-kwalità standard, id-dazju tat-tariffa tad-dwana għal prodotti li jidhru fin-NM kodiċijiet 1701 11 10 u 1701 12 10, u d-dazju addizzjonali għal prodotti li jidhru fin-NM kodiċijiet 1701 11 10, 1701 11 90, 1701 12 10 u 1701 12 90 li jkollhom jinġabru għal kull 100 kilogramma ta’ l-imsemmi zokkor mhux maħdum għandhom ikunu kkalkulati billi d-dazju li jikkorrispondi magħhom iffissat għal zokkor mhux maħdum tal-kwalità standard ikun immultiplikat b’koeffiċjenti korrettiv. Il-koeffiċjenti korrettiv għandu jinkiseb billi l-perċentwali tar-rendità taz-zokkor mhux maħdum importat tkun diviża bi 92.
2. Għal prodotti imsemmijin fl-Artikolu 1(1)(ċ) tar-Regolament (KE) Nru 318/2006, il-kontenut ta’ sukrożju, inklużi zokkriet oħra espressi bħala sukrożju, għandhom ikunu determinati bl-applikazzjoni tal-metodu Lane u Eynon (metodu ta’ tnaqqis ta’ ram) għas-soluzzjoni inversa skond Clerget-Herzfeld. Il-kontenut totali taz-zokkor hekk determinat għandu jkun espress bħala sukrożju billi ssir multiplikazzjoni b’0,95.
Iżda l-kontenut ta’ sukrożju, inklużi zokkriet oħra espressi bħala sukrożju, ta’ prodotti li jkollhom anqas minn 85 % sukrożju jew zokkriet oħra espressi bħala sukrożju, u zokkor invers espress bħala sukrożju għandhom ikunu determinati billi jkun aċċertat il-kontenut tal-materja niexfa. Il-kontenut ta’ materja niexfa għandu jkun determinat skond il-gravità speċifika tas-soluzjoni dilwita fi proporzjon ta’ 1 għal 1 skond il-piż u, għal prodotti solidi, bl-permezz ta’ l-inxif. Il-kontenut ta’ materja niexfa għandu jkun espress bħala sukrożju billi ssir multiplikazzjzoni bil-koeffiċjenti 1.
3. Għall-prodotti msemmijin fl-Artikolu 1(1)(d) and (g) tar-Regolament (KE) Nru 318/2006, il-kontenut ta’ materja niexfa għandu jkun determinat skond it-tieni subparagrafu tal-paragrafu 2 ta’ dan l-Artikolu.
4. Għall-prodotti msemmija fl-Artikolu 1(1)(e) tar-Regolament (KE) Nru 318/2006, il-konverżjoni għal sukrożju ekwivalenti għandha tinkiseb billi l-materja niexfa determinata skond it-tieni subparagrafu tal-paragrafu 2 ta’ dan l-Artikolu tkun immultiplikata bil-koeffiċjent 1,9.
KAPITOLU VIII
REVOKA U DISPOŻIZZJONI FINALI
Artikolu 43
Revoka
Ir-Regolament (KEE) Nru 784/68, ir-Regolament (KEE) Nru 785/68, ir-Regolament (KE) Nru 1422/95, ir-Regolament (KE) Nru 1423/95, ir-Regolament (KE) Nru 1464/95 u r-Regolament (KE) Nru 2135/95 huma b’dan revokati.
Ir-Regolament (KE) Nru 1464/95 għandu, iżda, jibqa’ applikabbli għal liċenzji maħruġin skond id-dispożizzjonijiet tiegħu qabel l-1 ta’ Lulju 2006.
Artikolu 44
Dħul fis-seħħ
Dan ir-Regolament għandu jidħol fis-seħħ fil-jum tal-pubblikazzjzoni fil-Ġurnal Uffiċjali ta’ l-Unjoni Ewropea.
Huwa għandu japplika mill-1 ta’ Lulju 2006.
Dan ir-Regolament għandu jorbot fl-intier tiegħu u jkun japplika direttament fl-Istati Membri kollha.
Magħmul fi Brussell, 30 ta’ Ġunju 2006.